Identiteit – toortsie.com
Mei 3, 2020 Julie 11, 2020 ~ Toortsie
Ek lees tans die fantastiese boek, Identiteit – Wie God sê jy is. Deur Kendrick. Geïnspireer deur die fliek, Overcomer. Sjoe! Wat 'n boek! Dis ook in Engels beskikbaar onder die titel, Defined.
Wat is jou identiteit, volgens God? Hy begin die boek deur te vertel van 'n baba wat hulle aangeneem het. 'n Chinese baba wat vele operasies nodig gehad het, wie se ma haar in die straat gelos het omdat sy dit nie kon bekostig nie. 'n Kind wat geen identiteit, geen toekoms gehad het nie. Wat se hele lewe nuwe betekenis gekry het deur hierdie aanneming.
Dan skryf hy dat ons almal uniek gemaak is, met 'n spesiale doel.
Die hoofstuk oor genade het ek so pas gelees. Dat God vir ons so goed is al het ons dit regtig nie verdien nie. Hy verwys na die son wat op ons skyn, ongeag of ons oulik is of nie. Hoe Dawid vir Mefiboset goed was, sommer net uit genade. Hoe die kreupel Mefiboset, ook met geen toekoms voor hom nie, se hele lewe verander het toe Dawid vir hom al Saul se grond gegee het asook 'n plek aan sy etenstafel. Genade.
Dan skryf hy oor die rivier van genade wat deur die hele Bybel vloei. Maar lees net hierdie:
'Die Christelike lewe gaan nie oor wat jy gedoen het nie, maar oor wat God vir jou gedoen het. Dit gaan daaroor om in te duik in daardie rivier, die rivier van God se genade, en Hom toe te laat om jou te dra deur alles wat jou lewe in gevaar stel sodat jy God se grootheid sal prys.'
En ek wonder, is dit nie wat die baie water in my droom beteken het nie, want ek was geensins bang daarvoor nie, dalk juis omdat dit God se genade is wat rondom my was (is)?